text: lavtryk
  
  publiceret: 2023-06-26 08:18:25+02:00
  Lavtryk er et område i atmosfæren, hvor lufttrykket er lavere end omgivelsernes. Lavtryk kan have en udstrækning fra få meter, som i en lille hvirvelvind, og op til polarfrontens lavtryk med diametre på flere hundrede kilometer.
  Vejret i forbindelse med et lavtryk er ofte præget af mange skyer, nedbør og kraftig vind. De vandrende lavtryk på vore breddegrader dannes, når varm og kold luft mødes i polarfronten. Den varme luft tvinges til vejrs og vil sammen med den frigivne kondensationsvarme være årsag til, at trykket falder. I forbindelse hermed skabes fronter, der er årsag til det meget skiftende vejrlig her i landet.
  Lavtryk dannes også lokalt, når solen varmer jordoverfladen op (termisk lavtryk). I kystområder skaber det en pålandsvind, som især i forårsmånederne kan trække tåge fra havet ind til kysten som havgus.
  I forbindelse med kraftige tordenbyger kan der dannes skypumper eller de endnu kraftigere tornadoer
  De kraftigste lavtryk findes i troperne, hvor de tropiske orkaner skaber store ødelæggelser i de berørte kystområder.